《和河南白尹西池北新葺水斋招赏十二韵》
唐代·雍陶

二室峰前水，三川府右亭。
乱流深竹径，分绕小花汀。
池角通泉脉，堂心豁地形。
坐中寒瑟瑟，床下细泠泠。
雨夜思巫峡，秋朝想洞庭。
千年孤镜碧，一片远天青。
鱼戏摇红尾，鸥闲退白翎。
荷倾泻珠露，沙乱动金星。
藤架如纱帐，苔墙似锦屏。
龙门人少到，仙棹自多停。
游忆高僧伴，吟招野客听。
馀波不能惜，便欲养浮萍。

作者简介：雍陶（约789~873以前），字国钧，成都人。工于词赋。有《唐志集》五卷，今传。